เริ่มแล้ว! รฟม.แจกตั๋วฟรีทดลองนั่งสายสีม่วง 4.5 หมื่นใบ
รฟม. เริ่มแจกตั๋วทดลองนั่งรถไฟฟ้าสายสีม่วงให้ประชาชนจำนวน 4.5 หมื่นใบ ได้สิทธิ์ 6 ที่นั่งต่อ 1 คน ด้านผู้เชี่ยวชาญมั่นใจไร้ปัญหา
5 มิ.ย. 2559

นายพีรยุทธ สิงห์พัฒนากุล ผู้ว่าการการรถไฟฟ้าขนส่งมวลชนแห่งประเทศไทย (รฟม.) เปิดเผยว่า วันนี้ (5 มิ.ย.) เป็นวันแรกที่ รฟม.จะเปิดให้ประชาชนที่ลงทะเบียนรับบัตรทดลองระบบรถไฟฟ้าสายสีม่วง (บางใหญ่-เตาปูน) ระยะทาง 23 กม.16 สถานี ซึ่งเป็นรถไฟฟ้ายกระดับเปิดให้ประชาชนรับได้ 3 สถานี ได้แก่สถานีคลองบางไผ่, สถานีแยกนนทบุรี 1 และ สถานีเตาปูน
ด้านความพร้อมของระบบรถไฟฟ้านั้น เจ้าหน้าที่ผู้เชี่ยวชาญได้ทดสอบระบบการเดินรถอย่างต่อเนื่อง มั่นใจว่าจะไม่มีปัญหาใดๆ ระหว่างการให้ประชาชนร่วมทดสอบฟรี ซึ่งถือเป็นการทดสอบความพร้อมช่วงสุดท้าย ก่อนเปิดให้บริการอย่างเป็นทางการวันที่ 6 ส.ค.นี้ โดยขะเก็บค่าโดยสาร 14-42 บาท และสถานีต่อไปคิด 2 บาทต่อกม.
 
ทั้งนี้ รฟม.ได้เตรียมบัตรไว้แจกประชาชนทดลองนั่งรถไฟฟ้าสายนี้ฟรีรวม 45,000 ใบ ลงทะเบียนรับบัตรที่ 3 สถานีดังกล่าวเวลา 9.00-15.00 น. โดย 1 คนจะได้บัตร 3 ใบ บัตร 1 ใบใช้ได้ 2 คน หรือ 1 คน มีสิทธิ์พาผู้ทดลองไปได้รวม 6 ที่นั่ง สำหรับวันแรกที่เปิดรับลงทะเบียน 5 มิ.ย.จะแจกบัตรรถไฟฟ้า 5,000 ใบ ใช้บริการวันที่ 13, 15, 17 มิ.ย. เวลา 7.00 น.- 9.00 น. รอบที่ 2 ลงทะเบียนวันที่ 12 มิ.ย. 5,000 ใบ ใช้บริการวันที่ 20, 22, 24 มิ.ย. เวลา 7.00 น.- 9.00 น. รอบที่ 3 ลงทะเบียนวันที่ 19 มิ.ย. 5,000 ใบ ใช้บริการวันที่ 27, 29 มิ.ย. และ 1 ก.ค เวลา 7.00 น.-9.00 น.
รอบที่ 4 ลงทะเบียนวันที่ 26 มิ.ย.10,000ใบ ใช้บริการวันที่ 4 ,6, 8 ก.ค. เวลา 7.00 น.- 9.00 น. และ 16.00 น.- 18.00 น. รอบที่ 5 ลงทะเบียนวันที่ 3 ก.ค.10,000 ใบใช้บริการ วันที่ 11, 13, 15 ก.ค. เวลา 7.00 น.- 9.00 น. และ 16.00 น.- 18.00 น. รอบที่ 6 เปิดรับลงทะเบียนวันที่10 ก.ค บัตร 10,000 ใบทดลองใช้บริการวันที่ 18, 20, 22 ก.ค. เวลา 7.00 น.- 9.00 น. และ 16.00 น.- 18.00 น.
นอกจากนี้รฟม.ยังเตรียมจุดจอดรถเพื่อรองรับประชาชนที่ทดลองใช้รถไฟฟ้าโดยไม่เก็บค่าโดยสาร 3 สถานี คือ 1.อาคารจอดรถสถานีคลองบางไผ่ 2.อาคารจอดรถสถานีสามแยกบางใหญ่ 3.อาคารจอดรถสถานีบางรักน้อยท่าอิฐ ตั้งแต่บัดนี้ – 22 ก.ค. ตั้งแต่เวลา 6.00 – 21.00น.